
CAIET DE SARCINI

1.
OBIECTUL ÎNCHIRIERII

Ocuparea domeniului public din incinta Grădinii Zoologice din Municipiul Timişoara, prin licitaţie publică deschisă cu strigare, în vederea amplasării a două căsuţe din lemn cu terasă destinate desfăşurării de activităţi comerciale, respectiv:

- amplasamentul nr.1 - teren în suprafaţă de 30 mp situat în locul vechiului chioşc lângă habitatul ciutelor;

- amplasamentul nr.2 - teren în suprafaţă de 30 mp situat în cadrul Safari-Parc vis-a-vis de balta peştilor Koi (crap chinezesc). 

Terenurile mai sus menţionate, indicate în planul de situaţie anexat, aparţin domeniului public al municipiului şi sunt libere de orice sarcini.

Terenurile dispun de următoarele utilităţi: energie electric, apă curentă, canalizare.

2.
DURATA 

Domeniul public se va ocupa prin licitaţie publică deschisă cu strigare începând cu data adjudecării, pentru o perioadă de 5 ani, cu obligaţia obţinerii acordului de funcţionare în conformitate cu  prevederile legii 213/17.11.1998 privind proprietatea publică privată şi regimul juridic al acesteia.   
Contractul de închiriere va putea fi prelungit cu o perioadă egală cu jumătate din perioada iniţială, prin act adiţional, cu acordul părţilor.

3.
ELEMENTE DE  PREŢ

Preţul minim de la care porneşte licitaţia este de 2,00 lei/mp, în conformitate cu  H.C.L.nr.175/15.11.2016  privind stabilirea impozitelor şi taxelor locale în Municipiul Timişoara pentru anul 2017.

Plata taxei de ocupare a domeniului public se va face odată cu încheierea contractului de închiriere, a procesului verbal de predare-primire al obiectivului şi a autorizaţiei de funcţionare. Plata chiriei se va face in contul RO08TREZ62121300205XXXXX, deschis la Trezoreria Municipiului Timisoara, sau la casieria Primariei Municipiului Timisoara.
Chiria se va indexa anual cu rata inflaţiei comunicată de Institutul Naţional de Statistică.

Pentru neplata la termen a sumelor reprezentând chiria, locatarul datorează majorări de întârziere conform legislaţiei in vigoare . 
Contravaloarea utilităţilor consumate va fi achitată de către chiriaş.
      Chiriaşul va plăti pe întreaga durată a contractului de închiriere, impozitele şi taxele privind spaţiile închiriate.

4.
CONSIDERAŢII  TEHNICE

Domeniul public va fi ocupat pentru amplasarea a două căsuţe cu terasă având destinaţia  desfăşurării de  activităţi comerciale, după cum urmează:

-comercializare sucuri, băuturi nealcoolice şi îngheţată, expuse în vitrine frigorifice;

-comercializare produse diverse – produse alimentare ambalate, excepţie făcând chipsurile şi pufuleţii, acestea constituind un un mare pericol pentru animalele din colecţie, punându-le viaţa în pericol;

-comercializare produse de panificaţie şi patiserie expuse în vitrine speciale de protecţie;

- produse fast-food gata preparate şi ambalate;

- hrană pentru animale (cu acceptul locatorului).

Se interzice prepararea în aer liber a tuturor sortimentelor culinare ( mici, grătar, frigărui, etc.).

Mobilierul va fi din lemn în concordanţă  cu restul elementelor din zonă şi va fi avizat de către Primăria Municipiului Timişoara.
Vitrinele frigorifice vor fi mascate de mobilier din lemn. 

Costul lucrărilor de amenajare, de întreţinere şi racordare la utilităţi cad în sarcina câştigătorului licitaţiei.

La eliberarea amplasamentelor licitate se va avea în vedere aducerea domeniului public la starea iniţială de către adjudecatarii licitaţiei.

 
Spaţiile comerciale vor funcţiona după programul Grădinii Zoologice. În perioada sărbătorilor religioase şi a vacanţelor şcolare, programul de vânzare va fi adaptat activităţilor desfăşurate în perimetrul Grădinii Zoologice.

Ofertanţii vor trebui să ocupe suprafaţa amplasamentului fără a o depăşi.

În cazul în care pe terenurile închiriate intervin lucrări edilitare şi de interes local, care nu mai permit desfăşurarea activităţii, contractele de închiriere se vor desfiinţa de drept, fără daune în sarcina locatorului, locatarii fiind obligaţi a-şi achita datoriile până în ziua în care au desfăşurat activitaţi pe terenurile închiriate.

5.
DREPTURILE ŞI OBLIGAŢIILE LOCATARULUI

Este interzis sub sancţiunea nulităţii să subînchirieze sau să concesioneze drepturile şi obligaţiile privind folosinţa terenurilor care fac obiectul închirierii.

Să păstreze curăţenia în zona publică ocupată şi în perimetrul ei, să încheie contract de prestări servicii pentru colectarea deşeurilor cu operatorul de servicii publice de salubrizare.

Să amplaseze recipiente speciale pentru deşeuri la locul desfăşurării activităţii comerciale.

Este interzisă depozitarea deşeurilor în zona publică ocupată sau în perimetrul ei.

 
Să respecte ordinea, liniştea publică în perimetrul amplasamentelor şi să nu creeze disconfort riveranilor.

Să nu aducă prejudicii zonelor verzi şi mediului înconjurător.

Să utilizeze spaţiul numai pentru activităţile prevăzute în contract.

Să respecte toate prevederile cuprinse în Regulamentul privind condiţiile de desfăşurare a activităţilor de comerţ stradal-terase sezoniere pe raza Municipiului Timişoara aprobat prin H.C.L.nr. 43/2011.

6.
DREPTURILE ŞI OBLIGAŢIILE LOCATORULUI

Locatorul are dreptul să inspecteze spaţiile ce fac obiectul contractelor de închiriere şi să verifice respectarea obligaţiilor asumate de locatari.

7.
REGULI DE PARTICIPARE  LA PROCEDURA DE LICITAŢIE

Orice agent economic, persoană juridică, persoană fizică autorizată, asociaţie familială interesate au dreptul de a participa, individual la procedura de licitaţie, în condiţiile prezentului caiet de sarcini, a Regulamentului privind condiţiile de desfăşurare a activităţilor de comerţ stradal-terase sezoniere pe raza Municipiului Timişoara aprobat prin H.C.L.nr.43/2011, cu modificările ulterioare şi a Instrucţiunilor de prezentare a ofertei.

8.
 GARANŢII

Garanţia de participare se constituie de către ofertanţi în scopul de a proteja Primăria Municipiului Timişoara faţă de riscul unui eventual comportament necorespunzător al acestuia pe întreaga perioadă derulată până la emiterea acordului de funcţionare. Cuantumul garanţiei pentru participare este de 2.190 lei, echivalentul a 10% din cuantumul chiriei stabilite la nivelul de pornire a licitatiei calculate pe un an calendaristic, pentru fiecare din cele două amplasamente, conform HCL Nr. 444/ 12.09.2014  privind aprobarea Regulamentului privind desfăşurarea licitaţiilor organizate pentru închirierea bunurilor aflate în proprietatea publică sau privată a Municipiului Timisoara.
Modul şi forma de constituire a garanţiei de participare:

- scrisoare de garanţie bancară în favoarea Primăriei Municipiului Timişoara - pe perioada de valabilitate a ofertei, original;

- ordin de plată, cu condiţia confirmării acestuia de către banca emitentă, până la data deschiderii ofertelor, original. 

Orice documentaţie care nu este însoţită de dovada constituirii garanţiei de participare până cel mai târziu la deschidere va fi respinsă.

Primăria Municipiului Timişoara  are dreptul de a reţine garanţia pentru participare, participanţii pierzând astfel suma constituită, atunci când aceştia din urmă se află în oricare dintre următoarele situaţii:

îşi retrag documentaţia în perioada de valabilitate a acesteia sau nu se prezintă în termen de o lună pentru ocuparea terenului adjudecat şi pentru încheierea contractului de închiriere. Garanţia pentru participare constituită de participanţii câştigători se restituie de către Primăria Municipiului Timişoara sau se transferă în contul chiriei, la cerere.

Garanţia se restituie integral şi în cazul participanţilor necâştigători, în baza unei cereri ce se va înregistra la Serviciul Centru de Consiliere Cetăţeni, camera 12.

Taxa de participare în sumă de  100 lei se va constitui conform Instrucţiunilor de prezentare a ofertei.

Taxa de participare nu se restituie.

9.
DEPUNEREA DOCUMENTAŢIEI

Documentaţia se va depune la sediul Primăriei Municipiului Timişoara, din str.C.D.Loga nr.1, camera 12,  într-un plic închis şi netransparent.

Documentaţia care este depusă la o altă adresă decât cea stabilită în prezentul caiet de sarcini ori este primită de către Primăria Municipiului Timişoara după expirarea datei şi orei limită de depunere a documentaţiei, se returnează nedeschisă.

10.
DATA LICITAŢIEI

Licitaţia pentru amplasarea celor două căsuţe din lemn cu terasă, destinate desfăşurării de activităţi comerciale, va avea loc în data de________ora_______ la sediul Primăriei Municipiului Timişoara, str.C.D.Loga nr.1.

11.
EXAMINAREA DOCUMENTAŢIEI

Documentaţia va fi examinată de către comisia de licitaţie. Comisia de licitaţie are dreptul de a respinge documentaţia în cazul în care nu se respectă cerinţele prevăzute în prezentul Caiet de sarcini.
12.
STABILIREA CÂŞTIGĂTORULUI

Câştigătorii stabiliţi de către comisia de licitaţie vor fi cei care oferă preţul cel mai mare. În urma adjudecării se va încheia un proces verbal de adjudecare.

13.
DISPOZIŢII FINALE

Înscrierea şi participarea la licitaţie înseamnă însuşirea şi acceptarea prevederilor din documentele de licitaţie puse la dispoziţie de către Primăria Municipiului Timişoara.

Prevederile prezentului Caiet de Sarcini se completează de drept cu prevederile actelor normative în vigoare, cu   prevederile legii 213/17.11.1998 privind proprietatea publică privată şi regimul juridic al acesteia şi  cu instrucţiunile de prezentare a ofertei.

Data licitaţiei  va fi comunicata  prin anunţul de participare .     

